<classify> BENKI ya Maendeleo ya Afrika AfDB imezitaka nchi za Jumuiya ya Maendeleo ya Kusini mwa Afrika SADC kujivunia benki hiyo kwa kuwa ni mshirika wao muhimu wa maendeleo.Hayo yamesemwa na Rais wa benki hiyo, Dk Akinwumi Adesina, kwenye Mkutano wa Wakuu wa Nchi na Serikali wa SADC jijini Dar es Salaam.Rais John Magufuli jana alikabidhiwa uenyekiti SADC kutoka Namibia.Dk Adesina alisema benki hiyo inashiriki katika kubeba maono ya kimaendeleo ya SADC na iko tayari kusaidia katika kufanikisha kiu hiyo ya maendeleo inafikiwa.Kwa mujibu wa Dk Adesina, tangu mwaka 2015 benki hiyo ilipozindua mkakati wake maalum imefanikiwa kuwafanya watu milioni 16 kuunganishwa katika huduma ya umeme, milioni 70 wengine kusaidiwa kujikita kwenye kilimo bora kwa kutumia teknolojia ya kisasa, milioni 9 kupata huduma za kifedha za taasisi binafsi, milioni 55 kupata huduma bora za usafiri na milioni 31 wengine kupata huduma ya maji safi na usafi wa mazingira.Aliwaeleza wakuu wa nchi na serikali kuwa benki hiyo inatambua juhudi wanazofanya za kuwaletea maendeleo wananchi wao, hivyo AfDB ambayo ni benki yao iko tayari kuunga mkono juhudi zao katika kufikia maendeleo ya haraka ya kiuchumi ya kikanda.Benki hii imeendelea kutoa mchango mkubwa kwa ukanda wa SADC. Kiwango cha uwekezaji wa benki hii kwa ukanda wa SADC kimefikia dola bilioni 13, kwa upande wa nishati, benki hii imewekeza dola bilioni 5 kwa Shirika la Umeme la Afrika Kusini ESKOM ambalo pia linasambaza umeme katika ukanda wa SADC, lakini benki hii pia imeisaidia Mauritius dola milioni 114 kwa ajili ya mradi wa umeme wa St. Louis ambao unawapatia asilimia 36 ya wananchi huduma ya umeme, alisema Dk Adesina.Katika kuonesha ni kwa namna gani imejikita katika kusaidia miradi ya uwekezaji kwa nchi wanachama wa SADC, alisema kiasi cha dola milioni 75 zimetolewa kwa upembuzi yakinifu kwa mradi wa kuzalisha umeme wa INGA nchini Jamhuri ya Kidemokrasia ya Congo DRC utakaozalisha megawati 44,000 kwa ajili ya nchi hiyo, Afrika Kusini na nchi zingine za SADC.Alisema kwa lengo la kukuza uwekezaji barani Afrika, AfDB ilizindua Jukwaa la Uwekezaji Afrika mwaka 2018 kwa lengo la kuifanya Afrika kuwa mahali bora kwa uwekezaji. Dk Adesina aliitaja miradi mbali mbali inayofadhiliwa na benki yake katika ukanda wa SADC.Katibu Mtendaji wa Tume ya Uchumi ya Umoja wa Mataifa kwa Afrika, Vera Songwe alisema uchumi wa viwanda ni muhimu katika kukuza ajira na ustawi wa maisha ya watu.Aliipongeza Tanzania kwa kufikia asilimia 7 ya ukuaji wa uchumi.Alisema changamoto inayowakabili watu ni umaskini ambapo asilimia 70 ya watu wanaishi chini ya mstari wa umaskini na miongoni mwa nchi masikini duniani 10 ziko Afrika na saba kati ya hizo ziko SADC, hivyo nguvu bado inahitajika kuhakikisha nchi zote zinakua kiuchumi kwa pamoja.Kuhusu hatua ya pili ya mabadiliko ya Afrika huru, alisema ni vyema kuwe na njia mbadala za kufanya biashara kupitia sera za ushindani kwa kuwa hatua hiyo itarahisisha biashara kutoka nchi moja kwenda nyingine katika ukanda.  <topic>: kitaifa 